Polisiebeampte geskiet en gewond | Maroela Media
Die polisie in Mpumalanga is op soek na 'n man wat glo 'n polisiebeampte met sy eie dienspistool geskiet en ernstig gewond het nadat die beampte op 'n klag van veediefstal gereageer het.
Brig. Selvy Mohlala, woordvoerder van die polisie, het gesê konst. Mandlenkosi Thwala (37) en ao. Phumulani Msimango (47) het Dinsdag gereageer op 'n klag van veediefstal. "Die twee beamptes is saam met die klaer en sy vrou na 'n huis in Mgobodzi."
Volgens Mohlala het die klaer met hul aankoms by die huis, die man uitgewys wat glo sy bok gesteel het. Die polisie het die man gevra om vir hulle te wys waar die bok is en hy het hulle gevra om hom te volg. Die man het glo hierna 'n mes uitgeruk.
"Konst. Thwala het sy dienspistool uitgehaal en die man beveel om die mes neer te sit. Die man kon glo daarin slaag om Thwala se vuurwapen by hom af te neem waarna hy hom in die bors geskiet het en van die toneel gevlug het," het Mohlala gesê.
Die polisie soek intussen steeds na die verdagte en het die publiek versoek om met die polisie in verbinding te tree indien hulle enige inligting het oor die voorval.
Dit was beslis n swak opgeleide polisieman . Hoe op aarde laat jy toe dat jou dienspistool afgeneem word en waar was die polisieman se makker of het hy gou gaan Kentucky koop.